वानखेड़े पर खेले मुकाबले में हैदराबाद ने मुंबई को 31 रन से हराया. इस मुकाबले में हैदराबाद की जीत के हीरो रहे राशिद खान, जो इस वक्त क्रिकेट के फटाफट फॉर्मेट में नंबर वन गेंदबाज हैं और अपने इसी रूतबे के मुताबिक गेंदबाजी करते हुए उन्होंने मुंबई के खिलाफ खेले IPL मैच में 4 ओवर में सिर्फ 11 रन देकर 2 विकेट लिए. हालांकि, राशिद खान की गेंदबाजी जितनी इस मुकाबले में किफायती रही उतनी ही IPL के पिछले दो मुकाबलों में वो महंगे भी साबित हुए. IPL के पिछले 2 मैचों में राशिद ने 104 रन लुटाए. राशिद ने किंग्स इलेवन के खिलाफ मैच में 55 रन दिए तो वहीं चेन्नई के खिलाफ 49 रन लुटाए. इन मैचों में राशिद के महंगा साबित होने की वजह रहे लेफ्ट हैंडर बैट्समैन, जिनके लिए राशिद की लेग स्पिन ऑफ स्पिन की तरह थी.